b'\n_START_ARTICLE_\nU. W. Tel\xc3\xa9n\n_START_PARAGRAPH_\nUno Wilhelm Tel\xc3\xa9n (28. joulukuuta 1843 Kitee \xe2\x80\x93 29. syyskuuta 1912 Kuopio) oli suomalainen opettaja, kirjakauppias, kustantaja ja suomentaja._NEWLINE_Tel\xc3\xa9nin vanhemmat olivat Kiteen kirkkoherra, rovasti Uno Wilhelm Tel\xc3\xa9n (1807\xe2\x80\x931890) ja Ottiliana Sofia Sirelius. H\xc3\xa4n p\xc3\xa4\xc3\xa4si ylioppilaaksi Kuopion lukiosta 1866 ja valmistui Helsingin yliopistosta filosofian kandidaatiksi 1871 ja maisteriksi 1873._NEWLINE_Uno Tel\xc3\xa9n toimi Kuopion reaalikoulun, sittemmin Kuopion tytt\xc3\xb6koulun historian, maantiedon ja suomen kielen opettajana vuodesta 1876 alkaen. H\xc3\xa4nell\xc3\xa4 oli Kuopiossa my\xc3\xb6s kirjakauppa, kirjapaino ja kirjankustantamo U. W. Tel\xc3\xa9n & Co._NEWLINE_Tel\xc3\xa9n oli naimisissa vuodesta 1875 Karin T\xc3\xb6hlbergin kanssa. Heid\xc3\xa4n poikansa oli Sortavalan kaupunginl\xc3\xa4\xc3\xa4k\xc3\xa4ri Uuno V\xc3\xa4in\xc3\xb6 Tel\xc3\xa9n (1878\xe2\x80\x931929).'